text: Sådan blev pengene brugt på Vejle Havn - se alle detaljerne
  08 oktober 2015 kl. 10.13
  TV SYD har fået aktindsigt i revisionsrapporten om Vejle Havns forbrug. Her kan du selv læse hele rapporten.
  TV SYD har fået aktindsigt i den rapport, revisionsfirmaet PricewaterhouseCoopers - Pwc har gennemført for Havnebestyrelsen i Vejle Kommune. Rapporten vedrører det massive forbrug Vejle Havn har haft og som i flere medier er kritiseret voldsomt.
  Også her på TV SYD har vi tidligere kunnet fortælle om fråds i Vejle Havn, hvor havnens penge er brugt til private formål.
  Den omstridte revisionsrapport konkluderer blandt andet, at knap 600.000 kr. af havnens penge er brugt til private indkøb. Udover de penge, der er brugt til private formål vurderer revisionsfirmaet, at Vejle Havn har haft et muligt overforbrug på knap en million kroner - penge der blandt andet er brugt på gaver, leje af privatfly, rejser på businessclass og taxa til og fra firmafester.
  Også Havnebestyrelsen selv kritiseres i rapporten for ikke holde ordentligt øje med Vejle Havns udgifter.
  Det tog formand for Havnebestyrelsen Torkil Christensen tirsdag konsekvensen af, og valgte at træde tilbage som formand.
  Her kan du selv læse rapporten og se hvad Vejle Havn har brugt penge på.
  
  